b'\n_START_ARTICLE_\nDistrictele Antwerpenului\n_START_PARAGRAPH_\nDistrictele Antwerpenului sunt cele nou\xc4\x83 subunit\xc4\x83\xc8\x9bi administrative care compun comuna belgian\xc4\x83 Antwerpen. Foste municipalit\xc4\x83\xc8\x9bi (\xc3\xaen neerlandez\xc4\x83 deelgemeenten), ele au primit statutul de district dup\xc4\x83 fuziunea cu ora\xc8\x99ul. Fiecare district este controlat de un colegiu districtual (\xc3\xaen neerlandez\xc4\x83 districtscollege), iar cet\xc4\x83\xc8\x9benii sunt reprezenta\xc8\x9bi de consiliul districtual (\xc3\xaen neerlandez\xc4\x83 districtsraad). Districtele Antwerpenului sunt \xc3\xaentruc\xc3\xa2tva similare cu entit\xc4\x83\xc8\x9bile administrative care compun ora\xc8\x99ele olandeze Amsterdam \xc8\x99i Rotterdam.\n_START_SECTION_\nIstoric\n_START_PARAGRAPH_\nCele mai multe din actualele comune belgiene au fost alc\xc4\x83tuite prin fuziunea mai multor foste municipalit\xc4\x83\xc8\x9bi, dup\xc4\x83 1 ianuarie 1977, cu excep\xc8\x9bia aglomer\xc4\x83rilor Bruxelles \xc8\x99i Antwerpen._NEWLINE_Articolul 41 din Constitu\xc8\x9bia Belgiei prevede posibilitatea de implementare a districtelor de c\xc4\x83tre orice municipalitate cu cel pu\xc8\x9bin 100.000 de locuitori. \xc3\x8en astfel de cazuri, districtele sunt conduse de un colegiu districtual \xc8\x99i au consilii districtuale alese direct. Antwerpen este singurul ora\xc8\x99 belgian care s-a folosit de aceast\xc4\x83 prevedere constitu\xc8\x9bional\xc4\x83. \xc3\x8ens\xc4\x83, datorit\xc4\x83 situa\xc8\x9biei sale specifice, reorganiz\xc4\x83rile \xc8\x99i fuziunile, \xc3\xaencepute pe 30 decembrie 1975, au intrat \xc3\xaen efect abia pe 1 ianuarie 1983. Fostele municipalit\xc4\x83\xc8\x9bi din jurul Antwerpenului au fost denumite districte \xc8\x99i au primit un rol consultativ neoficial \xc3\xaen administrarea ora\xc8\x99ului. \xc3\x8encep\xc3\xa2nd din 1 ianuarie 2001, ele au primit func\xc8\x9bii administrative sporite._NEWLINE_Fostul district Antwerpen 4, format \xc3\xaen 1958 dup\xc4\x83 fuziunea fostelor municipalit\xc4\x83\xc8\x9bi Berendrecht, Zandvliet \xc8\x99i Lillo, a fost deconectat de Districtul Antwerpen \xc8\x99i, sub numele de Berendrecht-Zandvliet-Lillo, a primit acela\xc8\x99i statut ca celelalte opt districte. Alte foste districte precum Antwerpen 2 (Kiel-Tentoonstellingswijk) sau Antwerpen 5 (Linkeroever) \xc3\xaenc\xc4\x83 a\xc8\x99teapt\xc4\x83 aceast\xc4\x83 promovare._NEWLINE_Alte ora\xc8\x99e belgiene care pot, teoretic, implementa districtele, sunt Gent \xc8\x99i Brugge \xc3\xaen Flandra; Charleroi, Li\xc3\xa8ge \xc8\x99i Namur \xc3\xaen Valonia; \xc8\x99i ora\xc8\x99ul Bruxelles, Anderlecht \xc8\x99i Schaerbeek \xc3\xaen Regiunea Capitalei Bruxelles. Totu\xc8\x99i, Anderlecht \xc8\x99i Schaerbeek nu con\xc8\x9bin alte foste municipalit\xc4\x83\xc8\x9bi. \xc3\x8en acela\xc8\x99i sens, exist\xc4\x83 propuneri din partea flamand\xc4\x83 de fuzionare a celor 19 comune ale Bruxelles-ului \xc3\xaentr-una singur\xc4\x83, \xc3\xaens\xc4\x83 ele au \xc3\xaent\xc3\xa2lnit o rezisten\xc8\x9b\xc4\x83 puternic\xc4\x83 din partea francofon\xc4\x83 \xc8\x99i bruxellez\xc4\x83.'